《忆旧游》
清代·张祥河

认松钗溜碧，藓印抛青，小掩林扉。不奈恹恹昼，奈伤春刻意，花韵都非。

断魂贴将双蝶，肯化朵云飞。只腻粉阑千，垂杨搭上，和雨凄迷。

情痴。慵揽镜，指燕样侔娇，环样论肥。未了閒愁思，倩罗裙兜起，交与封姨。

数峰又还清苦，长水语儿溪。待熨尽眉痕，初三夜月同载归。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。